กฎกระทรวงกฎกระทรวงฉบับที่ ๑ (พ.ศ.๒๕๐๔)ออกตามความในพระราชบัญญัติมาตรฐานสินค้าขาออกพ.ศ. ๒๕๐๓ว่าด้วยผู้ทำการค้าขาออกซึ่งสินค้ามาตรฐาน[๑] อาศัยอำนาจตามความในมาตรา๖ และมาตรา ๑๒ แห่งพระราชบัญญัติมาตรฐานสินค้าขาออก พ.ศ. ๒๕๐๓รัฐมนตรีว่าการกระทรวงเศรษฐการออกกฎกระทรวงไว้ ดังต่อไปนี้ข้อ ๑ผู้ขอจดทะเบียนเป็นผู้ทำการค้าขาออกซึ่งสินค้ามาตรฐานต้องมีคุณสมบัติและต้องด้วยหลักเกณฑ์ดังต่อไปนี้(๑)ในกรณีที่เป็นนิติบุคคลต้องมีวัตถุประสงค์ระบุไว้โดยชัดแจ้งว่าทำการค้าขาออกถ้าเป็นบุคคลธรรมดาต้องเป็นผู้มีอาชีพทำการค้าขาออก(๒)เป็นสมาชิกของสภาการค้าหรือสมาคมการค้าที่เป็นสมาชิกของสภาการค้า หรือเป็นผู้ที่รัฐมนตรีเห็นสมควรให้รับจดทะเบียนเป็นผู้ทำการค้าขาออกซึ่งสินค้ามาตรฐานเฉพาะกรณีที่ผู้ขอจดทะเบียนเป็นผู้ที่สภาการค้าหรือสมาคมการค้าที่เป็นสมาชิกของสภาการค้าไม่ยอมรับเป็นสมาชิกหรือคัดชื่อออกจากการเป็นสมาชิกโดยไม่มีเหตุผลสมควรและได้ทำหนังสือร้องเรียนต่อรัฐมนตรี(๓)มีเงินทุนตามที่จดทะเบียนเป็นบริษัทหรือห้างหุ้นส่วนนิติบุคคลหรือจดทะเบียนพาณิชย์(ก)สำหรับทำการค้าข้าว ไม่ต่ำกว่าห้าแสนบาท(ข)สำหรับทำการค้าสินค้าอื่น ไม่ต่ำกว่าสองแสนบาท(๔)มีสำนักงานที่แน่นอน(๕)มีพนักงานและอุปกรณ์ที่จำเป็นแก่การดำเนินธุรกิจประจำสำนักงาน(๖)ไม่เป็นผู้ถูกสั่งพักใช้ใบทะเบียนเป็นผู้ทำการค้าขาออกซึ่งสินค้ามาตรฐานมาแล้วรวมกันตั้งแต่สามครั้งขึ้นไป(๗)ไม่เป็นผู้ถูกสั่งเพิกถอนการจดทะเบียนเป็นผู้ทำการค้าขาออกซึ่งสินค้ามาตรฐานความใน(๑) (๒) และ (๓)มิให้ใช้บังคับในกรณีที่รัฐวิสาหกิจตามความหมายในกฎหมายว่าด้วยวิธีการงบประมาณเป็นผู้ขอจดทะเบียนข้อ ๒ให้ผู้ขอจดทะเบียนเป็นผู้ทำการค้าขาออกซึ่งสินค้ามาตรฐานแนบเอกสารประกอบคำร้องขอดังต่อไปนี้(๑)หลักฐานการจดทะเบียนพาณิชย์ หรือการจดทะเบียนเป็นบริษัทหรือห้างหุ้นส่วนนิติบุคคลรายชื่อกรรมการผู้มีอำนาจลงชื่อแทนบริษัทหรือชื่อหุ้นส่วนผู้จัดการที่ตั้งสำนักงานแห่งใหญ่และสำนักงานสาขา(๒)หนังสือบริคณห์สนธิและข้อบังคับของบริษัท(๓)สำเนางบดุลและบัญชีกำไรขาดทุนของรอบระยะเวลาบัญชีครั้งหลังสุด(๔)หลักฐานการครอบครองสำนักงาน(๕)หลักฐานการมีเงินทุนตามข้อ ๑ (๓)ในกรณีที่ผู้ขอจดทะเบียนมีสำนักงานแห่งใหญ่ตั้งอยู่ในต่างประเทศและมาเปิดสำนักงานสาขาในประเทศไทย ต้องแสดงหลักฐานการนำเงินตราต่างประเทศเข้ามาในประเทศไทยเพื่อทำการค้าไม่ต่ำกว่าจำนวนเงินทุนที่กำหนดตามข้อ๑ (๓)ข้อ ๓การขอจดทะเบียนและการขอต่ออายุใบทะเบียนให้ยื่นคำร้องขอต่อสำนักงานมาตรฐานสินค้าหรือสำนักงานสาขาแล้วแต่กรณีตามแบบที่สำนักงานมาตรฐานสินค้ากำหนดข้อ ๔ให้ผู้ทำการค้าขาออกซึ่งสินค้ามาตรฐานปฏิบัติตามเงื่อนไข ดังต่อไปนี้(๑)มีตรา แผ่นป้าย สลากหรือเครื่องหมายใด ๆที่มีลักษณะแน่นอนที่ใช้เกี่ยวกับการส่งสินค้าขาออก โดยจะมีตัวอักษร ตัวเลขภาพหรือเครื่องหมายใด ๆ อย่างใดอย่างหนึ่งหรือหลายอย่างก็ได้(๒)ส่งมอบตัวอย่างตรา แผ่นป้าย สลากหรือเครื่องหมายตาม (๑) ให้แก่สำนักงานมาตรฐานสินค้าหรือสำนักงานสาขาแล้วแต่กรณี อย่างละสามชุดการยกเลิกแก้ไข เปลี่ยนแปลง หรือเพิ่มเติมตรา แผ่นป้ายสลากหรือเครื่องหมายที่ส่งมอบตัวอย่างตามวรรคก่อนต้องได้รับความเห็นชอบเป็นหนังสือจากสำนักงานมาตรฐานสินค้าหรือสำนักงานสาขาแล้วแต่กรณี(๓)ประทับ ปิด หรือผูกติด ตรา แผ่นป้าย สลากหรือเครื่องหมายตาม (๑) หรือ (๒)ที่สินค้ามาตรฐานหรือวัตถุที่ใช้ในการบรรจุหุ้มห่อหรือผูกมัดที่จะส่งหรือนำออกนอกราชอาณาจักรเพื่อแสดงว่าสินค้ามาตรฐานนั้นเป็นของตน(๔)ส่งรายงานเกี่ยวกับการส่งหรือนำสินค้ามาตรฐานออกนอกราชอาณาจักร ให้แก่สำนักงานมาตรฐานสินค้าหรือสำนักงานสาขาแล้วแต่กรณี ตามแบบที่สำนักงานมาตรฐานสินค้ากำหนดภายในกำหนดสิบห้าวันนับแต่วันที่ส่งหรือนำสินค้ามาตรฐานออกข้อ ๕การขอให้ออกใบรับรองมาตรฐานสินค้าให้ผู้ทำการค้าขาออกซึ่งสินค้ามาตรฐานยื่นคำร้องขอต่อสำนักงานมาตรฐานสินค้าหรือสำนักงานสาขาหรือบุคคลซึ่งรัฐมนตรีแต่งตั้งให้เป็นผู้ออกใบรับรองมาตรฐานสินค้า แล้วแต่กรณีตามแบบที่สำนักงานมาตรฐานสินค้ากำหนดข้อ ๖ในกรณีที่ผู้ทำการค้าขาออกซึ่งสินค้ามาตรฐานได้รับแจ้งข้อโต้แย้งหรือปัญหาข้อพิพาทใดๆ เกี่ยวกับมาตรฐานสินค้าจากผู้ที่เกี่ยวข้องให้ผู้ทำการค้าขาออกซึ่งสินค้ามาตรฐานนั้นแจ้งรายละเอียดข้อโต้แย้งหรือปัญหาข้อพิพาทนั้นเป็นหนังสือต่อสำนักงานมาตรฐานสินค้าหรือสำนักงานสาขาแล้วแต่กรณี ภายในกำหนดสิบห้าวันนับแต่วันที่ได้รับแจ้งจากผู้ที่เกี่ยวข้องให้ไว้ ณ วันที่ ๒๔กุมภาพันธ์ พ.ศ. ๒๕๐๔เกษม ศรีพยัคฆ์รัฐมนตรีว่าการกระทรวงเศรษฐการหมายเหตุ :-เหตุผลในการประกาศใช้กฎกระทรวงฉบับนี้ คือเพื่อกำหนดคุณสมบัติของผู้ขอจดทะเบียนเป็นผู้ทำการค้าขาออกซึ่งสินค้ามาตรฐานกำหนดหลักเกณฑ์และวิธีการในการขอจดทะเบียน และกำหนดเงื่อนไขในการทำการค้าขาออก ทั้งนี้เพื่อประโยชน์แห่งการดำเนินการจัดและควบคุมมาตรฐานสินค้าขาออกตามอำนาจที่บัญญัติไว้ในมาตรา ๖ และมาตรา ๑๒ แห่งพระราชบัญญัติมาตรฐานสินค้าขาออกพ.ศ. ๒๕๐๓อุษมล/ผู้จัดทำ๒๐ มิถุนายน ๒๕๕๔[๑] ราชกิจจานุเบกษาเล่ม ๗๘/ตอนที่ ๒๑/หน้า ๓๒๘/๗ มีนาคม ๒๕๐๔